Eise vir mediese nalatigheid neem toeDie RK Khan-hospitaal in Chatsworth in KZN. (Foto: Dept. van gesondheid: KZN) Pasiënte eis nou meer gereeld en groter bedrae weens mediese nalatigheid en wanpraktyke. Die mees onlangse verslag deur die organisasie Health Systems Trust in South African Health Review, wys dat provinsiale gesondheidsdepartemente jaarliks miljoene rande aan mediese eise uitbetaal. South African Health Review word elke vier jaar uitgegee en die jongste verslag is in Desember beskikbaar gestel. Volgens dié verslag was die bedrag wat geëis is weens mediese wanpraktyke in openbare hospitale R104 miljard aan die einde van Maart 2019. Dié bedrag het sedert 2014 jaarliks toegeneem met ongeveer R24 miljard. ““Mediese wanpraktyke het ŉ invloed op toegang tot gesondheidsorg. Dit plaas ŉ reuselas op die gesondheidstelsel wat reeds onder druk is en beperk die bedrag wat beskikbaar is vir die lewer van gesondheidsdienste,” lui die verslag. Die verslag dui daarop dat die toename in die getal eise ook toegeskryf kan word aan ŉ verhoogde verwagting aan die kant van pasiënte, asook strenger maatreëls wat pasiënte beskerm, soos vervat in die Verbruikerswet en Grondwet. Die Oos-Kaap het die grootste bedrag eise verlede jaar gehad (R29 miljard). Eise in die Wes-Kaap het die minste beloop (R110,5 miljoen). Die verslag wys daarop dat die bedrag wat uiteindelik uitbetaal is weens eise vir mediese nalatigheid en wanpraktyke, toegeneem het van R1,4 miljard in 2018 tot R1,9 miljard in 2019. Dit dui op ŉ toename van 34% binne een jaar. Die meeste geld is uitbetaal in die Oos-Kaap (R797 miljoen), Gauteng (R586 miljoen) en KwaZulu-Natal (R438 miljoen). Die provinsies wat die minste uitbetaal het aan eise vir mediese nalatigheid is die Vrystaat (R3,6 miljoen) en Noordwes (R14 miljoen). “Behalwe Limpopo en Noordwes was daar ŉ massiewe toename in die bedrag wat jaarliks uitbetaal is aan mediese eise,” lui die verslag. Jack Bloom, die DA se woordvoerder vir gesondheid in Gauteng, sê mediese nalatigheid het ŉ menslike faset daaraan wat nie in geldwaarde gemeet kan word nie. “Die aanhoudende styging van eise vir mediese nalatigheid wys dat die behandeling in staatshospitale nie verbeter en dus nie toegerus is vir die implementering van die nasionale gesondheidsverskering nie,” sê Bloom.